…………………………

………………………… г.

|  |  |
| --- | --- |
| **ДО**  **МИНИСТЪРА НА ЗЕМЕДЕЛИЕТО**  **Д-Р ИВАН ИВАНОВ** | **ОДОБРИЛ,**  **МИНИСТЪР НА ЗЕМЕДЕЛИЕТО:**  **Д-Р ИВАН ИВАНОВ** |

**ДОКЛАД**

от Стефан Бурджев – заместник-министър на земеделието

**Относно:** Проект на Наредба за класификация на кланични трупове на говеда, свине и овце по скалите на Съюза, отчитане и докладване на пазарните цени на някои категории кланични трупове и проверки в кланиците

**УВАЖАЕМИ ГОСПОДИН МИНИСТЪР,**

На основание чл. 58е, ал. 1 от Закона за прилагане на Общата организация на пазарите на земеделски продукти на Европейския съюз внасям за одобрение проект на Наредба за класификация на кланични трупове на говеда, свине и овце по скалите на Съюза, отчитане и докладване на пазарните цени на някои категории кланични трупове и проверки в кланиците.

**Причини, които налагат приемането на акта**

С представения проект на Наредба се отменя сега действащата Наредба № 15 от 2009 г. за окачествяване и класификация на кланични трупове от говеда, свине и овце по скалата на Общността EUROP, докладване на цените и проверка в кланиците (обн., ДВ, бр. 37 от 2009 г.).

Основните причини за приемането на Наредба са свързани с хармонизиране на националната подзаконова нормативна база с европейското законодателство във връзка с Регламент за изпълнение (ЕС) 2017/1184 на Комисията от 20 април 2017 година за определяне на правила за прилагането на Регламент (ЕС) № 1308/2013 на Европейския парламент и на Съвета по отношение на скàлите на Съюза за класификация на кланични трупове на говеда, свине и овце и по отношение на отчитането на пазарните цени на някои категории кланични трупове и живи животни и Делегиран регламент (ЕС) 2017/1182 на Комисията от 20 април 2017 година за допълване на Регламент (ЕС) № 1308/2013 на Европейския парламент и на Съвета по отношение на скàлите на Съюза за класификация на кланични трупове на говеда, свине и овце и по отношение на отчитането на пазарните цени на някои категории кланични трупове и живи животни, с който се отменя Регламент (ЕО) № 1249/2008 на Комисията от 10 декември 2008 година за установяване на подробни правила за прилагане на скалите на Общността за класификация на кланични трупове на говеда, свине и овце и за отчитане на цените, свързани с тях. В тази връзка са прецизирани препратките към европейското законодателство и е използван същия систематичен подход, с който се обединяват разпоредбите за отделните категории кланични трупове на говеда, свине и овце и изискванията за тяхната класификация, с цел улеснение и по-голяма яснота.

В изпълнение на т. 3 на Решение от 13 декември 2021 г. на Народното събрание за приемане на структура на Министерския съвет на Република България (обн., ДВ, бр. 106 от 2021 г.), с което Министерството на земеделието, храните и горите се преобразува в Министерство на земеделието, са отразени промените в проекта на Наредба като навсякъде Министерство на земеделието, храните и горите и министър на земеделието, храните и горите са заменени с Министерство на земеделието и министър на земеделието.

Допълнително са доразвити някои от действащите разпоредби, които се прилагат в областта на класификацията с цел улесняване работата както на класификаторите в кланиците, така и на контрольорите. Предоставена е възможност кланицата сама да определи кои лица да упълномощи при изпълнение на отделните задължения, свързани с документирането и предаването на резултатите от класификацията, събирането и докладването на цените, като за тях изпраща информация в Министерството на земеделието.

С предложения проект на Наредба се правят и изменения в Наредба № 16 от 2005 г. за условията и реда за провеждане на курс за обучение и изпит и за издаване и отнемане на свидетелство на класификатори за класификация на кланични трупове по скалите на Съюза (обн., ДВ, бр. 95 от 2005 г.). Приложенията с резултатите от проверките по класификация на кланичните трупове на говеда, свине и овце, които се отразяват в докладите, са отменени, като са включени в проекта на Наредба за класификация на кланични трупове на говеда, свине и овце по скалите на Съюза, отчитане и докладване на пазарните цени на някои категории кланични трупове и проверки в кланиците. Същите попадат в материалния обхват на проекта на Наредба и с измененията ще се постигне по-добра систематична подреденост. Отразени са и промените във връзка с изпълнение на Решение от 13 декември 2021 г. на Народното събрание за приемане на структура на Министерския съвет на Република България.

**Цели**

С проекта на Наредба за класификация на кланични трупове на говеда, свине и овце по скалите на Съюза, отчитане и докладване на пазарните цени на някои категории кланични трупове и проверки в кланиците се цели хармонизиране на националната подзаконова нормативна уредба с европейското законодателство, изпълнение на Решение от 13 декември 2021 г. на Народното събрание за приемане на структура на Министерския съвет на Република България и систематизиране на разпоредбите в областта на класификацията.

**Очаквани резултати от прилагането на акта**

Проектът на Наредба за класификация на кланични трупове на говеда, свине и овце по скалите на Съюза, отчитане и докладване на пазарните цени на някои категории кланични трупове и проверки в кланиците ще улесни работата на класификаторите в кланиците и на контрольорите.

**Анализ за съответствие с правото на Европейския съюз**

Проектът на нормативен акт не съдържа разпоредби, транспониращи актове на Европейския съюз, поради което не е приложена таблица на съответствието с правото на Европейския съюз.

**Финансови и други средства, необходими за прилагането на новата уредба**

Приемането на проекта на акт не води до въздействие върху държавния бюджет. За приемането на проекта на акт не са необходими допълнителни разходи/трансфери и други плащания по бюджета на Министерството на земеделието. Не се предвиждат допълнителни разходи и за нейните адресати.

**Информация за проведените обществени консултации**

На 18.05.2022 г. предложеният проект на Наредба е представен за предварителни обществени консултации по електронен път на Асоциация на свиневъдите в България, Асоциация на индустриалното свиневъдство в България, Браншова камара на месодайното животновъдство, Асоциация на месопреработвателите в България и Борд по говеждо и агнешко месо с 5-дневен срок за предложения и становища. Направените целесъобразни бележки и предложения са отразени.

На основание чл. 26, ал. 3 и 4 от Закона за нормативните актове проектите на наредба и доклад (мотиви) са публикувани на интернет страницата на Министерството на земеделието и на Портала за обществени консултации със срок за предложения и становища 30 дни.

В изпълнение на чл. 26, ал. 5 от Закона за нормативните актове справката за отразяване на постъпилите предложения и становища от проведената обществена консултация, заедно с обосновка за неприетите предложения е публикувана на интернет страницата на Министерството на земеделието и на Портала за обществени консултации.

Проектът на Наредба за класификация на кланични трупове на говеда, свине и овце по скалите на Съюза, отчитане и докладване на пазарните цени на някои категории кланични трупове и проверки в кланиците е съгласуван в съответствие с Правилата за изготвяне и съгласуване на проекти на актове в системата на Министерството на земеделието. Направените целесъобразни бележки и предложения са отразени.

**УВАЖАЕМИ ГОСПОДИН МИНИСТЪР,**

Във връзка с гореизложеното и на основание чл. 58е, ал. 1 от Закона за прилагане на Общата организация на пазарите на земеделски продукти на Европейския съюз предлагам да издадете предложения проект на Наредба за класификация на кланични трупове на говеда, свине и овце по скалите на Съюза, отчитане и докладване на пазарните цени на някои категории кланични трупове и проверки в кланиците.

|  |  |
| --- | --- |
| **Приложение:** | 1. Проект на Наредба за класификация на кланични трупове на говеда, свине и овце по скалите на Съюза, отчитане и докладване на пазарните цени на някои категории кланични трупове и проверки в кланиците; 2. Справка за отразяване на постъпилите становища; 3. Постъпили становища; 4. Справка за отразяване на постъпилите предложения и становища от проведената обществена консултация; 5. Постъпили предложения и становища от проведената обществена консултация. |

С уважение,

**СТЕФАН БУРДЖЕВ**

*Заместник-министър*